Liviya va Amerika diplomatlari yashirincha gaplashib oldi
Neftga boy port shahar Bregani qo'lga kiritgan isyonchilar esa mina xavfi bilan yuzlashgan. Ko'cha-kuyda oyoq bosish xatarli.
Amerika rasmiylari yaqinda Liviya hukumati vakillari bilan yashirincha uchrashib, polkovnik Muammar Qaddafiy ketishini talab qilgan. Lekin rasmiy Tripoliga ko’ra, bu shartni o’z ichiga olgan hech bir tinchlik tashabbusi ko’rib chiqilmaydi. Davlat departamentining bildirishicha, bu muzokara emas va Qaddafiyning ketishdan boshqa iloji yo’q. Uchrashuv rasmiy Tripolining AQShga qayta-qayta murojaati mahsuli ekani aytilmoqda. Xususan, Liviya hukumati matbuot kotibi Mussa Ibrohim Tunisda o’tgan muloqotni “dialog” deya ta’riflaydi. “Biz o’tmish sarqitlaridan qutulib, kelajakka intilib yashashni, muzokaralar davom etishini xohlaymiz”, - deydi u. Musa Ibrohim iyun oyidagi chiqishida “Qaddafiy ketishi kerak deganlar bilan gaplashib ham o’tirmaymiz” degan edi. Kuni-kecha 30 dan ziyod davlat, jumladan, Qo’shma Shtatlar va arab dunyosi Bing’ozi shahrida o’rnashib olgan muxolifat tuzgan boshqaruv kengashini qonuniy deb tan olgan edi. Rossiya Tashqi ishlar vaziri Sergey Lavrov qarorni tanqid qilib, fuqarolik urushi kechayotgan davlat ishlariga aralashib, yon bosib xato qilayapmiz, degan. Isyonchilar esa armiya bilan olishib, neftga boy Brega shahrini qo’lga kiritishga muvaffaq bo’lgan. Biroq ko’chalarga joylangan minalar shahar uzra to’liq nazoratni qo’lga kiritishga to’sqinlik qilmoqda. O’tgan hafta boshlangan bu jang 40 kishini hayotdan olib ketgan. Aksariyati minalardan o’lgan. Muxolifat 24 odamidan ayrilganini aytsa, rasmiylar bu raqam bir necha bor ko’p, deydi. Liviya hukumati so’zlovchisi Mussa Ibrohim ta’rificha, oppozitsiya qattiq talofat ko’rib, chekingan. Hozir Liviyaning sharqiy va g’arbiy viloyatlari muxolifat qo’lida. Isyonchilar Qaddafiyning 42 yillik boshqaruvidan norozi bo’lib, salkam yarim yildan beri jang qilmoqda. Qo’zg’olonchilarni qo’llab-quvvatlagan NATO samolyotlari kecha Tripoli aeroportida hukumat harbiy maqsadlariga xizmat qilgan radarni bombardimon qilgan.